钦定古今图书集成/理学汇编/字学典/第094卷 > 元元遗山集 > 《评金诸名公书》
## 钦定古今图书集成/理学汇编/字学典/第094卷 > 元元遗山集 > 《评金诸名公书》

《任南麓书》，如老法家断狱，网密文峻，不免严而少恩。
使之治京兆，亦当不在赵、张二王之下。《黄山书》，如深
山道人，草衣木食，不可以衣冠礼乐束缚，远而望之，
知其为风尘物表。《黄华书》，如东晋名流，往往以风流
自命，如封胡羯末，犹有蕴藉可观。《闲闲公书》，如本名
头陀，学至无学，横说竖说，无非般若。百年以来，以书
名者多矣。宇文太学叔通、王礼部无竞、蔡丞相伯坚
父子、吴深州彦高、高待制子文，耳目所接见，行辈相
后，先为一时；任南麓、赵黄山、赵礼部、庞都运才卿、史
集贤季宏、王都勾清卿、许司谏道真为一时。若党承
旨正书八分，闲闲以为百年以来无与比者。篆字则
李阳冰以后一人，郭忠恕、徐常侍不论，今卷中诸公
书皆备，而行溪独见遗。正如邺中宾客，应、刘、徐、阮，皆
天下之选，使坐无陈思王，则亦不得不为“《西园清夜》
惜也。”